Opetus- ja kulttuuriministeriö

Opetus- ja kulttuuriministeriön lausuntopyyntö OKM/28/010/2017

Sisäministeriön lausunto

Opetus- ja kulttuuriministeriö on pyytänyt sisäministeriöltä lausuntoa ammatillisen koulutuksen reformin asetuksista. Sisäministeriö toteaa lausuntonaan seuraavaa.

**Opetus- ja kulttuuriministeriön asetus ammatillisen koulutuksen tutkintorakenteesta**

Liitteissä olevat tutkintonimikkeet on jaettu kolmeen ryhmään: 63 perustutkintoa, 201 ammattitutkintoa ja 150 erikoisammattitutkintoa. Näistä turvallisuusalan perustutkinto, turvallisuusalan ja vartijan ammattitutkinnot ja turvallisuusvalvojan erikoisammattitutkinto ovat poliisihallinnon kannalta relevantteja.

Sisäministeriö tuo esille, että mikäli käsiteltävänä olevan OKM:n asetukseen liittyvien tutkintojen nimissä tapahtuisi muutoksia, tulisi ne huomioida Laki yksityisistä turvallisuuspalveluista (LYTP) ja sen pohjalta annetuissa asetuksissa. Nyt lausunnolla olevassa asetuksessa ne ovat yhteneväiset LYTP:ssä kirjatun kanssa.

Koska ammatillisten tutkintojen sijoittumisesta koulutusaloille luovutaan, ehdotettu tutkintojen luetteleminen aakkosjärjestyksessä tutkinnoittain siten, että ammatilliset perustutkinnot, ammattitutkinnot ja erikoisammattitutkinnot lueteltaisiin erikseen, on sisäministeriön näkemyksen mukaan selkeä ja hyvä ratkaisu.

Sisäministeriö tuo esille, että uusi ammatillisen koulutuksen tutkintorakenne on jo huomioitu asianmukaisesti Poliisiammattikorkeakoulun pääsyvaatimuksissa, kun ammatillista koulutusta koskevan lain hyväksymisen yhteydessä on muutettu myös Laki Poliisiammattikorkeakoulusta 22 § ao. kohtien osalta.

Asetusluonnoksessa (asetuksen liitteessä) on mainittu nuohoojan ammattitutkinto ja nuohoojamestarin erikoisammattitutkinto. Sisäministeriö toteaa, että pelastuslain (379/2011) 63 §:ssä nuohoojan ammattia harjoittavan kelpoisuusvaatimukseksi on säädetty nuohoojan ammattitutkinto ja on tarkoituksenmukaista, että nuohoojan ammattitutkinto säilyy vastaisuudessakin vaatimuksena pelastuslaissa tarkoitetun nuohouksen suorittamisen osalta.

Sisäministeriö toteaa, että sen pelastustoimen toimialoihin ja säädösvalmisteluvastuualueisiin liittyen ammatillista koulutusta annetaan pelastajatutkinnossa, pelastustoimen alipäällystötutkinnossa, hätäkeskuspäivystäjän tutkinnossa, sekä nuohoojan ammattitutkinnossa. Ammattikorkeakoulutasoista koulutusta annetaan pelastusalan päällystötutkinnossa. Edellä mainitusta ammatillisesta koulutuksesta muu kuin nuohoojan ammattitutkintoon johtava koulutus ei kuulu yleisen ammatillisen koulutuksen tutkintorakenteisiin, vaan siitä on säädetty laissa Pelastusopistosta (607/2006).

**VNA ammatillisesta koulutuksesta: 20 §. Opiskeluoikeuden peruuttaminen**

Edellä mainitusta pykälästä ilmi käyvän mukaisesti opiskeluoikeuden peruuttamismahdollisuus säilyy myös keskeisissä turvallisuusalan tutkinnoissa. Huomioiden yksityisen turvallisuusalan tehtävät, niiden vaikuttavuus, vaativuus, alalla liikkuva erilainen arkaluonteinen ja / tai salassa pidettävä tietomassa jne., on ensiarvoisen tärkeää, että myös yksityisen turvallisuusalan tutkinnoissa oppilaitoksilla on mahdollisuus tarvittaessa peruuttaa opiskeluoikeus "alalle soveltumattoman" henkilön osalta. Sisäministeriön näkemyksen mukaan ko. peruuttamisoikeuden voidaan katsoa olevan yksi ennakollisen valvonnan väline, jolla osaltaan varmistetaan, että yksityiselle turvallisuusalalle koulutettava ja sitä kautta työtehtäviin tuleva henkilöstö soveltuu alalle / täyttää alan vaatimukset.

**SORA-lainsäädäntö**

OKM:n lausuntopyynnössä on lausunnonantajia pyydetty erityisesti kiinnittämään huomiota SORA -lainsäädäntöön. Opetus- ja kulttuuriministeriö on käynnistänyt sosiaali- ja terveysalan koulutuksen kehittämisprosessin, johon kuuluu selvitys SORA -lainsäädännön soveltamisesta ja siihen liittyvistä ongelmista ammatillisessa koulutuksessa ja korkeakoulutuksessa. Niin sanottujen SORA -säännösten tarkoituksena on varmistaa potilaiden ja asiakkaiden turvallisuus siten, että terveydentilan tai toimintakyvyn puolesta soveltumattomia henkilöitä ei oteta esimerkiksi sote-alan koulutuksiin. Poliisiammattikorkeakoulussa annetaan sisäisen turvallisuuden alalla korkeakoulututkintoon johtavaa opetusta sekä järjestetään ammatillisia erikoistumisopintoja ja muuta koulutusta. Osa tutkintoon johtavasta opetuksesta voidaan järjestää yhteistyössä toisen oppilaitoksen kanssa tai harjoitteluna sisäisestä turvallisuudesta vastaavien viranomaisten yksiköissä sekä muissa yhteisöissä. Laki Poliisiammattikorkeakoulusta (1164/2013) luku 4 Opiskelijavalinnat käsittelee mm. opiskelijoiden kelpoisuutta (22 § ja 23 §), poliisimieheksi koulutettaville asetettuja lisävaatimuksia (24 §), pelastusalan ammattikorkeakoulututkintoon koulutettaville asetettuja lisävaatimuksia (24a §), opiskelijavalintaan liittyvää turvallisuusselvitystä (25 §) ja poliisimiehiksi ja pelastustoimen tehtävään koulutettavien valintaan liittyvää oikeutta saada tietoja (26 §). Sisäministeriön näkemyksen mukaan näistä em. pykälistä soveltuvine osineen saattaisi olla apua ko. SORA - lainsäädäntöä suunniteltaessa.

**Ammatillisesta koulutuksesta annetun lain ammattitutkintojen ja erikoisammattitutkintojen laajuus osaamispistein**

OKM:n lausuntopyynnössä on maininta uuden ammatillisesta koulutuksesta annetun lain ammattitutkintojen ja erikoisammattitutkintojen laajuudesta osaamispistein. Ammatti- ja erikoisammattitutkintojen osaamispisteistä päättäminen on tarkoitus tehdä ammatillisen koulutuksen tutkintorakenteesta annetussa opetus- ja kulttuuriministeriön asetuksessa. Ko. asiassa vertailuksi sisäministeriö tuo esille, että Laki Poliisiammattikorkeakoulusta (1164/2013) 15 § määrittelee Poliisiammattikorkeakoulussa ammattikorkeakoulututkintoon johtavien koulutusohjelmien laajuudeksi vähintään 180 opintopistettä ja enintään 240 opintopistettä. Ylempään ammattikorkeakoulututkintoon johtavien koulutusohjelmien laajuus on vähintään 60 opintopistettä ja enintään 120 opintopistettä.

**Muuta**

Sisäministeriö toteaa yleisenä huomiona ammatillisesta koulutuksesta annettuun lakiin, vaikkei kuulunut kommentoitavien asioiden joukkoon, seuraavaa. Uusi ammatillisesta koulutuksesta annettu laki tulee huomioida yksityisistä turvallisuuspalveluista annetussa laissa (1085/2015) ja sen pohjalta annetuissa asetuksissa. Muun muassa alla oleva muutosteksti johtaa siihen, että LYTP:n sekä sen pohjalta annettujen asetusten tietyt pykälät tulee "päivittää" vastaamaan uuden ammatillisesta koulutuksesta annetun lain säädösnumeroita.

*”Eduskunta on 30 päivänä kesäkuuta 2017 hyväksynyt lain ammatillisesta koulutuksesta ja siihen liittyvä lait (HE 39/2017 vp, EV 86/2017 vp). Uusi ammatillisesta koulutuksesta annettu laki ( / ) on vahvistettu x.x.2017. Laki tulee voimaan 1 päivänä tammikuuta 2018. Uudella ammatillisesta koulutuksesta annetulla lailla kumotaan ammatillisesta peruskoulutuksesta annettu laki (630/1998) ja ammatillisesta aikuiskoulutuksesta annettu laki (631/1998).”*

Tällaisia päivittämistä vaativia LYTP:n pykäliä ovat mm. (ei tyhjentävä luettelo):

* LYTP (1085/2015) 10 §. Vartijaksi hyväksyminen
  + Vartijat; Em. koskee soveltuvin osin myös hiljattain suoritettuja ja menossa olevia vartijan koulutuksia.
  + koulutuksen vastaavuus korttia haettaessa?
* LYTP 12 §. Väliaikaiseksi vartijaksi hyväksyminen
* LYTP 77 §. Vastaavaksi hoitajaksi hyväksyminen
  + Vastaava hoitaja; "Yksityisistä turvallisuuspalveluista annetun lain 77 §:n 1 momentissa tarkoitettu vastaavan hoitajan koulutus koostuu ammatillisesta aikuiskoulutuksesta annetun lain mukaisesta turvallisuusvalvojan erikoisammattitutkinnosta."
  + kuinka muutoksessa käy nyt suoritettavien / menossa olevien vastaavien hoitajien koulutusten osalta (TVEAT tutkinnon perusteet 2003 / TVEAT tutkinnon perusteet 2017)?
  + vanhenevatko ne vastaavan hoitajan muodollisen pätevyyden osalta vai rinnastetaanko ne uuden ammatillisesta koulutuksesta annetun lain mukaisiin Turvallisuusvalvojan erikoisammattitutkintoihin
  + vaatinee LYTP 77 §:n ja koulutusasetuksen osalta miettimistä ja mahdollista koulutuksen vastaavuuskirjausta?
* SisMA vartijan ja järjestyksenvalvojan koulutuksesta ja voimankäyttövälineiden koulutuksesta sekä turvallisuusalan elinkeinoluvan haltijan vastaavan hoitajan koulutuksesta (878/2016) 12 §. Vastaavan hoitajan koulutus.
* Lakien ja asetusten lisäksi ammatillisen koulutuksen lakimuutos edellyttää myös poliisihallinnon käytössä olevan tuki-, ohjaus- ja neuvontamateriaalien sekä mahdollisesti joidenkin lomakkeiden päivittämistä (mm. sähköinen lupaohje, nettisivut, jotkut todistuspohjat jne..).

Muilta osin sisäministeriöllä ei ole lausuttavaa asiassa. Lisätietoja sisäministeriön lausunnosta antavat poliisitoimen osalta poliisiylitarkastaja Stefan Gerkman ja pelastustoimen osalta pelastusylitarkastaja Veli-Pekka Hautamäki.

Kansliapäällikkö Päivi Nerg

Suunnittelija Jenni Hopia

Asiakirja on sähköisesti allekirjoitettu asianhallintajärjestelmässä. Sisäministeriö 11.08.2017 klo 09:52. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
| Tiedoksi | Ministeri Risikko  Erityisavustajat Rytilä ja Seppänen  Poliisiylitarkastaja Gerkman  Pelastusylitarkastaja Hautamäki |